b'\n_START_ARTICLE_\nPo\xc5\xbeivitveni odmerek\n_START_PARAGRAPH_\nPo\xc5\xbeivitveni ali obnovitveni odmerek, \xc5\xbeargonsko buster (angl. booster dose), je dodatni odmerek cepiva, apliciran po predhodnem odmerku. Po\xc5\xbeivitveni odmerek, ki sledi prvotni imunizaciji, ponovno izpostavi organizmu imunizirajo\xc4\x8di antigen. S tem se ponovno pove\xc4\x8da imunost proti doti\xc4\x8dnemu antigenu na raven, ki je potrebna za za\xc5\xa1\xc4\x8dito pred oku\xc5\xbebo, \xc4\x8de je pred tem pri\xc5\xa1lo do njenega zni\xc5\xbeanja. Na primer, po\xc5\xbeivitveni odmerki po cepljenju proti tetanusu se pogosto priporo\xc4\x8dajo na vsakih 10 let._NEWLINE_\xc4\x8ce prejme po\xc5\xbeivitveni odmerek bolnik, ki ima \xc5\xbee sicer visoko raven prisotnih protiteles, lahko pride do t. i. Arthusovega fenomena, posebne oblike preob\xc4\x8dutljivostne reakcije tipa III, ki jo povzro\xc4\x8di aktivacija komplementa zaradi prisotnih protiteles v krvnem obtoku. V hudih primerih je lahko aktivacija komplementa tako obse\xc5\xbena, da povzro\xc4\x8di lokalno mrtvino (nekrozo) tkiva.'